text: 57-årig kvinde død af kvæstelser efter storm
  03 november 2013 kl. 23.00
  En 57-årig kvinde er død af sine kvæstelser, efter at hun under stormen mandag fik et tag ned over sig i Halk ved Haderslev.
  Kvinden, der blev hårdt kvæstet under stormen, er død, oplyser politiet.
  Dermed kostede uvejret tre menneskeliv.
  Det oplyser vagtchef Erik Lindholdt, Syd- og Sønderjyllands Politi til Ritzau.
  Kvinden blev fanget under et tag, som stormen rev af et hus.
  Det første dødsoffer var en 21-årig mand, som fik en husgavl ned over sig i Gilleleje i Nordsjælland.
  Dagen efter stormvejret mistede en 56-årig mand fra Asnæs livet, da han i sin bil kørte ind i et træ, som stormen havde væltet i Gislinge ved Holbæk.
  Adskillige blev såret under det voldsomme vejr.
  